
Písomná informácia pre používateľa
RAMIMED 2,5 mg
RAMIMED 5 mg
RAMIMED 10 mg
tablety
ramiprilum
Pozorne si prečítajte celú písomnú informáciu predtým, ako začnete užívať tento liek, pretože obsahuje pre vás dôležité informácie.
Túto písomnú informáciu si uschovajte. Možno bude potrebné, aby ste si ju znovu prečítali.
Ak máte akékoľvek ďalšie otázky, obráťte sa na svojho lekára alebo lekárnika.
Tento liek bol predpísaný iba vám. Nedávajte ho nikomu inému. Môže mu uškodiť, dokonca aj vtedy, ak má rovnaké prejavy ochorenia ako vy.
Ak sa u vás vyskytne akýkoľvek vedľajší účinok, obráťte sa na svojho lekára alebo lekárnika. To sa týka aj akýchkoľvek vedľajších účinkov, ktoré nie sú uvedené v tejto písomnej informácii. Pozri časť 4.

V tejto písomnej informácii sa dozviete:
1. Čo je RAMIMED a na čo sa používa
2. Čo potrebujete vedieť predtým, ako užijete RAMIMED
3. Ako užívať RAMIMED
4. Možné vedľajšie účinky
5. Ako uchovávať RAMIMED
6. Obsah balenia a ďalšie informácie
Čo je RAMIMED a na čo sa používa
RAMIMED obsahuje liečivo, ktoré sa nazýva ramipril. Patrí do skupiny liekov nazývaných ACE inhibítory (inhibítory enzýmu konvertujúceho angiotenzín).
RAMIMED účinkuje takto:
znižuje vo vašom tele tvorbu látok, ktoré vám môžu zvyšovať krvný tlak
uvoľňuje a rozširuje vám krvné cievy
uľahčuje vášmu srdcu udržiavať v tele krvný obeh.
RAMIMED sa môže používať:
na liečbu vysokého krvného tlaku (hypertenzia)
na zníženie rizika, že dostanete srdcový záchvat alebo mozgovú príhodu
na zníženie rizika alebo spomalenie zhoršovania problémov s obličkami (bez ohľadu na to, či máte cukrovku alebo nie)
na liečenie srdca, ak nemôže pumpovať dostatočné množstvo krvi do tela (srdcové zlyhanie)
ako liečba nasledujúca po srdcovom záchvate (infarkt myokardu) skomplikovanom srdcovým zlyhaním.

Čo potrebujete vedieť predtým, ako užijete RAMIMED
Neužívajte RAMIMED
ak ste alergický (precitlivený) na ramipril, ktorýkoľvek iný ACE inhibítor alebo na ktorúkoľvek z ďalších zložiek lieku RAMIMED, ktoré sú uvedené v časti 6. Prejavmi alergickej reakcie môžu byť vyrážka, ťažkosti s prehĺtaním alebo s dýchaním, opuch pier, tváre, hrdla alebo jazyka.
ak ste mali niekedy ťažkú alergickú reakciu, ktorá sa nazýva “angioedém”. Príznakom môže byť svrbenie, žihľavka (urtikária), červené škvrny na rukách, nohách alebo na hrdle, opuch hrdla a jazyka, opuch okolo očí a pier, ťažkosti s dýchaním a prehĺtaním.
ak chodíte na dialýzu alebo na iný druh filtrácie krvi. Liečba liekom RAMIMED nemusí byť pre vás vhodná a závisí to od toho, aký prístroj sa používa.
ak máte problémy s obličkami, pri ktorých je znížené zásobovanie obličiek krvou (renálna arteriálna stenóza).
počas posledných 6 mesiacov tehotenstva (pozri nižšie časť “Tehotenstvo a dojčenie”).
ak máte nezvyčajne nízky alebo nestabilný krvný tlak. Toto musí posúdiť lekár.
pokiaľ máte cukrovku (diabetes) alebo poruchu funkcie obličiek a ste liečený prípravkom ku zníženiu krvného tlaku obsahujúcim aliskiren
Ak sa čokoľvek z vyššie uvedeného vzťahuje na vás, neužívajte RAMIMED. Ak nie ste si istý, opýtajte sa svojho lekára skôr, ako začnete užívať RAMIMED.
Upozornenia a opatrenia
Predtým, ako začnete užívať RAMIMED, obráťte sa na svojho lekára:
či nemáte problémy v spojitosti so srdcom, pečeňou alebo obličkami
či u vás nedošlo k veľkému úbytku solí alebo tekutín v tele (spôsobeného vracaním, hnačkou, väčším výdajom potu ako obvykle, diétou s obmedzeným príjmom soli, dlhodobým užívaním diuretík (odvodňovacie tablety) alebo dialýzou)
či nebudete musieť podstúpiť liečbu na zníženie alergie na uštipnutie včelou alebo osou (desenzibilizácia)
či vám nebude v dohľadnom čase podané anestetikum. Podáva sa kvôli operácii alebo zubnému zákroku. Môže byť potrebné ukončiť liečbu liekom RAMIMED jeden deň predtým; poraďte sa so svojím lekárom.
či nemáte v krvi vysoké množstvo draslíka (preukáže sa to výsledkami krvných testov)
či nemáte kolagénové cievne ochorenie ako je sklerodermia alebo systémový erytematózny lupus.
ak si myslíte, že ste tehotná (alebo by ste mohli otehotnieť), musíte to povedať svojmu lekárovi. Počas prvých troch mesiacov tehotenstva sa užívanie lieku RAMIMED neodporúča a jeho užívanie v období po 3 mesiacoch tehotenstva môže spôsobiť ťažké poškodenie vášho dieťaťa, pozri časť “Tehotenstvo a dojčenie”.
pokiaľ užívate niektorý z nasledujúcich liekov používaných k liečbe vysokého krvného tlaku: blokátory receptorov pre angiotenzín II (ARB) (tiež známe ako sartany – napr. valsartan, telmisartan, irbesartan), a to najmä pokiaľ máte problémy s obličkami súvisiace s diabetom a aliskiren.
Váš lekár môže v pravidelných intervaloch kontrolovať funkciu obličiek, krvný tlak a množstvo elektrolytov (napr. draslíku) v krvi.
ak užívate niektorý z nasledujúcich liekov, zvyšuje sa riziko angioedému (prudkého opuchu pod kožou na niektorých miestach, napríklad v hrdle):
· sirolimus, everolimus a iné lieky zaradené do triedy mTOR inhibítorov (používajú sa, aby nedošlo k odmietnutiu transplantovaných orgánov).
Deti a dospievajúci
RAMIMED sa neodporúča používať u detí a dospievajúcich mladších ako 18 rokov, pretože bezpečnosť a účinnosť ramiprilu u detí nebola ešte stanovená.
Ak sa čokoľvek z vyššie uvedeného vzťahuje na vás (alebo nie ste si istý), opýtajte sa svojho lekára skôr, ako začnete užívať RAMIMED.
Iné lieky a RAMIMED
Ak teraz užívate alebo ste v poslednom čase užívali, či práve budete užívať ďalšie lieky, povedzte to svojmu lekárovi alebo lekárnikovi. Je to kvôli tomu, že RAMIMED môže ovplyvniť spôsob účinku iných liekov. A taktiež niektoré lieky môžu ovplyvniť spôsob účinku lieku RAMIMED.
Ak užívate niektorý z nasledovných liekov, oznámte to, prosím, svojmu lekárovi. Môžu totiž oslabiť účinok lieku RAMIMED:
Lieky, ktoré sa používajú na úľavu od bolesti a proti zápalu (napr. nesteroidové protizápalové lieky (NSAID) ako je ibuprofén alebo indometacín a kyselina acetylsalicylová).
Lieky, ktoré sa používajú na liečbu nízkeho krvného tlaku, šoku, srdcového zlyhania, astmy alebo alergií, ako je napríklad efedrín, noradrenalín alebo adrenalín. Lekár bude musieť skontrolovať váš krvný tlak.
Ak užívate niektorý z nasledovných liekov, oznámte to, prosím, svojmu lekárovi. Ak sa užívajú súčasne s liekom RAMIMED, môžu zvýšiť pravdepodobnosť výskytu vedľajších účinkov:
Lieky, ktoré sa používajú na úľavu od bolesti a proti zápalu (napr. nesteroidové protizápalové lieky (NSAID) ako je ibuprofén alebo indometacín a kyselina acetylsalicylová).
Protinádorové lieky (chemoterapia).
Lieky, ktoré bránia organizmu odmietanie orgánov po transplantácii, napríklad cyklosporín.
Lieky, ktoré sa používajú najčastejšie na zabránenie odmietnutia transplantovaných orgánov (sirolimus, everolimus a iné lieky zaradené do triedy mTOR inhibítorov). Pozri časť Upozornenia a opatrenia
doplnky draslíka alebo náhrady solí obsahujúce draslík, diuretiká (tabletky na odvodnenie, najmä tie označované ako „draslík šetriace”), iné lieky, ktoré môžu zvýšiť hladinu draslíka v tele (napr. heparín a kotrimoxazol, známym aj ako trimetoprim/sulfametoxazol)
Steroidové lieky proti zápalu ako je napríklad prednizolón
Alopurinol (používa sa na zníženie hladiny kyseliny močovej v krvi)
Prokaínamid (používa sa pri problémoch s rytmom srdca)
Trimetoprim a kotrimoxazol (na liečbu infekcií spôsobených baktériami)
Temsirolimus (na liečbu nádorovýh ochorení)
Everolimus, sirolimus (na prevenciu odvrhnutia štepu)
Vildagliptín (používa sa na liečbu cukrovky 2.typu)
Ak užívate niektorý z nasledovných liekov, oznámte to, prosím, svojmu lekárovi. RAMIMED môže mať vplyv na ich účinok:
Lieky na liečbu cukrovky ako sú napríklad perorálne (ústami podávané) lieky znižujúce hladinu cukru v krvi a inzulín. RAMIMED môže znížiť množstvo cukru v krvi. Dôkladne si sledujte hladinu cukru v krvi počas užívania lieku RAMIMED.
Lítium (používa sa pri problémoch s duševným zdravím). RAMIMED vám môže zvýšiť množstvo lítia v krvi. Lekár vám musí dôkladne sledovať hladinu lítia v krvi.
Možno bude potrebné, aby váš lekár zmenil vašu dávku a/ alebo urobil iné opatrenia:
Pokiaľ užívate blokátor receptorov pre angiotenzín II (ARB) alebo aliskiren (pozri tiež informácie v časti Neužívajte RAMIPRIL a Upozornenia a opatrenia)
Ak sa čokoľvek z vyššie uvedeného vzťahuje na vás (alebo ak nie ste si istý), povedzte to svojmu lekárovi skôr, ako začnete užívať RAMIMED.
RAMIMED a jedlo, nápoje a alkohol
Konzumácia alkoholu počas liečby liekom RAMIMED môže spôsobiť, že budete pociťovať závrat alebo sa vám bude točiť hlava. Ak potrebujete vedieť, koľko alkoholu môžete skonzumovať v období, kedy užívate RAMIMED, porozprávajte sa o tom so svojím lekárom, keďže alkohol môže znásobiť účinok liekov znižujúcich krvný tlak.
RAMIMED sa môže užívať s jedlom alebo bez jedla.
Tehotenstvo, dojčenie a plodnosť
Ak ste tehotná alebo dojčíte, ak si myslíte, že ste tehotná alebo ak plánujete otehotnieť, poraďte sa so svojím lekárom alebo lekárnikom predtým, ako začnete užívať tento liek.
Počas prvých 12 týždňov tehotenstva nemáte užívať RAMIMED a po 13.týždni tehotenstva ho nesmiete užívať vôbec, pretože jeho užívanie počas tehotenstva môže byť pre vaše dieťa škodlivé. Ak otehotniete počas liečby liekom RAMIMED, okamžite to povedzte svojmu lekárovi. Prechod na inú vhodnú alternatívnu liečbu sa má urobiť ešte pred plánovaným otehotnením.
V období dojčenia RAMIMED nemáte užívať.
Skôr ako užijete akýkoľvek liek, poraďte sa so svojím lekárom.
Vedenie vozidiel a obsluha strojov
Počas užívania lieku RAMIMED môžete pociťovať závrat. Je to viac pravdepodobné na začiatku liečby liekom RAMIMED alebo ak začínate užívať vyššiu dávku. Ak sa vám to stane, neveďte vozidlo ani nepoužívajte žiadne nástroje alebo neobsluhujte stroje.
RAMIMED obsahuje laktózu
Ak vám váš lekár povedal, že neznášate niektoré cukry, kontaktujte svojho lekára pred užitím tohto lieku.

Ako užívať RAMIMED
Vždy užívajte RAMIMED presne tak, ako vám povedal váš lekár. Ak si nie ste niečím istý, overte si to u svojho lekára alebo lekárnika.
Užívanie tohto lieku
Užívajte tento liek ústami a každý deň v rovnakom čase.
Tabletu prehltnite celú a zapite tekutinou.
Tablety nedrvte ani nežujte.
Aké množstvo lieku treba užívať
Liečba vysokého krvného tlaku
Obvyklá počiatočná dávka je 1,25 mg alebo 2,5 mg jedenkrát za deň.
Lekár vám bude dennú dávku upravovať, kým nebude váš krvný tlak pod kontrolou.
Maximálna dávka je 10 mg jedenkrát denne.
Ak už užívate diuretiká (odvodňovacie tablety), váš lekár môže pred začatím liečby liekom RAMIMED zastaviť alebo znížiť množstvo diuretika, ktoré užívate.
Na zníženie rizika srdcového záchvatu alebo mozgovej príhody
Obvyklá počiatočná dávka je 2,5 mg jedenkrát denne.
Lekár môže potom rozhodnúť o zvýšení množstva, ktoré užívate.
Obvyklá dávka je 10 mg jedenkrát denne.
Liečba na zníženie alebo oddialenie zhoršenia problémov s obličkami
Možná počiatočná dávka je 1,25 mg alebo 2,5 mg jedenkrát denne.
Lekár vám postupne upraví množstvo, ktoré užívate.
Obvyklá dávka je 5 mg alebo 10 mg jedenkrát denne.
Liečba srdcového zlyhania
Obvyklá počiatočná dávka je 1,25 mg jedenkrát denne.
Lekár vám postupne upraví množstvo, ktoré užívate.
Maximálna dávka je 10 mg denne. Vhodnejšie je užiť ju rozdelenú do dvoch dávok počas dňa.
Liečba po srdcovom záchvate
Obvyklá počiatočná dávka je 1,25 mg jedenkrát za deň až 2,5 mg dvakrát za deň.
Lekár vám postupne upraví množstvo, ktoré užívate.
Obvyklá dávka je 10 mg za deň. Vhodnejšie je užiť ju rozdelenú do dvoch dávok počas dňa.
Starší pacienti
Lekár vám počiatočnú dávku zníži a liečbu vám bude upravovať pomalšie.
Ak užijete viac lieku RAMIMED, ako máte
Povedzte to svojmu lekárovi alebo choďte priamo na pohotovosť do najbližšej nemocnice. Cestou do nemocnice neveďte vozidlo, požiadajte o odvoz inú osobu alebo si zavolajte sanitku. Vezmite si so sebou balenie lieku. Je to kvôli tomu, aby lekár vedel, čo ste užili.
Ak zabudnete užiť RAMIMED
Ak vynecháte dávku, užite až tú dávku, ktorá má nasledovať a to v obvyklom čase.
Neužívajte dvojnásobnú dávku, aby ste nahradili vynechanú tabletu.
Ak máte akékoľvek ďalšie otázky týkajúce sa použitia tohto lieku, opýtajte sa svojho lekára alebo lekárnika.
Možné vedľajšie účinky
Tak ako všetky lieky, aj tento liek môže spôsobovať vedľajšie účinky, hoci sa neprejavia u každého.
Prestaňte užívať RAMIMED a choďte ihneď k lekárovi, ak spozorujete ktorýkoľvek z nasledovných ťažkých vedľajších účinkov, keďže je možné, že naliehavo potrebujete pomoc lekára:
Opuch tváre, pier alebo hrdla, čo spôsobuje ťažkosti s prehĺtaním alebo s dýchaním, ako aj svrbenie a vyrážka. Môžu to byť prejavy ťažkej alergickej reakcie na ramipril.
Ťažké kožné reakcie, ku ktorým patrí vyrážka, vredy v ústach, zhoršenie existujúceho kožného ochorenia, sčervenenie, tvorba pľuzgierov alebo odlupovanie kože (ako je Stevensov-Johnsonov syndróm, toxická epidermálna nekrolýza alebo multiformný erytém).
Povedzte svojmu lekárovi, hneď ako spozorujete:
Zrýchlený tep srdca, nepravidelný alebo zosilnený tep srdca (palpitácie), bolesť na hrudníku, tlak na hrudníku alebo ťažšie problémy vrátane srdcového záchvatu a mozgovej príhody.
Sťažené dýchanie alebo kašeľ. Môžu to byť prejavy pľúcnych problémov.
Ľahko sa tvoriace podliatiny, krvácanie trvajúce dlhší čas ako zvyčajne, akékoľvek krvácanie (napr. krvácanie z ďasien), fialové bodky vytvárajúce škvrny na koži alebo častejší výskyt infekcií ako zvyčajne, bolesť hrdla a horúčku, pocit únavy, mdloby, závrat alebo bledosť pokožky. Môžu to byť prejavy problémov s krvou alebo kostnou dreňou.
Silnú bolesť žalúdka, ktorá môže vystreľovať do chrbta. Môže to byť prejav pankreatitídy (zápal pankreasu).
Horúčku, zimnicu, únavu, stratu chuti do jedla, bolesť žalúdka, pocit na vracanie, zožltnutie pokožky alebo očí (žltačka). Môžu to byť prejavy problémov s pečeňou ako je napríklad hepatitída (zápal pečene) alebo poškodenie pečene.
K ďalším vedľajším účinkom patria:
Ak niektorý z nasledovných vedľajších účinkov prechádza do ťažšieho stavu alebo trvá dlhšie ako niekoľko dní, povedzte to, prosím, svojmu lekárovi.
Časté (môžu postihovať až 1 z 10 osôb)
Bolesť hlavy alebo pocit únavy
Pocit závratu. Výskyt je pravdepodobnejší na začiatku liečby ramiprilom alebo keď začnete užívať vyššiu dávku.
Mdloby, hypotenzia (nezvyčajne nízky krvný tlak), najmä keď sa rýchlo postavíte alebo posadíte.
Suchý, dráždivý kašeľ, zápal prinosových dutín (sinusitída) alebo zápal priedušiek (bronchitída), sťažené dýchanie
Bolesť žalúdka alebo čriev, hnačka, zlé trávenie, pocit na vracanie alebo vracanie
Kožná vyrážka, ktorá môže byť aj vyvýšená
Bolesť na hrudníku
Kŕče v svaloch alebo bolesť svalov
Krvné testy preukázali viac draslíka v krvi ako zvyčajne.
Menej časté (môžu postihovať až 1 zo 100 osôb)
Problémy s rovnováhou (vertigo)
Svrbenie alebo nezvyčajný pocit na koži ako napríklad necitlivosť, brnenie, pichanie, pálenie alebo mravčenie (parestézia)
Strata chuti alebo zmenené vnímanie chuti
Poruchy spánku
Pocit depresie, úzkosti, väčšej nervozity ako zvyčajne alebo nepokoj
Upchaný nos, ťažkosti s dýchaním alebo zhoršenie astmy
Opuch čreva, ktorý sa nazýva “intestinálny angioedém”, ktorý sa prejavuje ako bolesť brucha, vracanie a hnačka
Pálenie záhy, zápcha alebo sucho v ústach
Vylučovanie väčšieho množstva tekutiny (moču) cez deň ako zvyčajne
Väčší výdaj potu ako zvyčajne
Strata alebo zníženie chuti do jedla (anorexia)
Zrýchlený alebo nepravidelný tep srdca. Opuchnuté ruky a nohy. Môže to byť príznakom toho, že vaše telo zadržiava väčšie množstvo vody ako obvykle.
Sčervenenie
Zahmlené videnie
Bolesť v kĺboch
Horúčka
Sexuálna neschopnosť u mužov, znížená sexuálna túžba u mužov a žien
Zvýšený počet určitého druhu bielych krviniek (eozinofília) zistený krvným testom
Krvné testy preukázali zmeny funkcie pečene, pankreasu alebo obličiek.
Zriedkavé (môžu postihovať až 1 z 1000 osôb)
Triaška alebo pocit zmätenosti
Červený a opuchnutý jazyk
Silné popraskanie alebo odlupovanie kože, svrbiaca, hrčovitá vyrážka
Problémy s nechtami (napríklad uvoľnenie alebo oddeľovanie nechtov z lôžka)
Kožná vyrážka alebo modriny
Škvrny na pokožke a studené končatiny
Červené, svrbiace, opuchnuté oči alebo slzenie
Porucha sluchu a zvonenie v ušiach
Pocit slabosti
Krvné testy preukázali pokles počtu červených krviniek, bielych krviniek alebo krvných doštičiek alebo množstva hemoglobínu.
Veľmi zriedkavé (môžu postihovať až 1 z 10 000 osôb)
Väčšia citlivosť na slnečné žiarenie ako zvyčajne.
Neznáme (frekvenciu z dostupných údajov nemožno určiť):
Ak niektorý z nasledovných vedľajších účinkov prechádza do ťažšieho stavu alebo trvá dlhšie ako niekoľko dní, povedzte to, prosím, svojmu lekárovi.
Ťažkosti so sústredením sa
Opuchnuté ústa
Krvné testy preukázali príliš málo krviniek v krvi
Krvné testy preukázali menej sodíka v krvi ako zvyčajne
Prsty a palce menia svoju farbu, keď sú studené a potom, keď sa opäť oteplia, brnia alebo sú bolestivé (Raynaudov fenomén)
Zväčšenie prsníkov u mužov
Spomalené alebo zhoršené reakcie
Pocit pálenia
Zmeny vnímania vône
Vypadávanie vlasov
Koncentrovaný moč (tmavej farby), nevoľnosť, svalové kŕče, zmätenosť a záchvaty, ktoré môžu byť spôsobené neprimeranou sekréciou ADH (antidiuretického hormónu). Ak máte tieto príznaky, čo najskôr kontaktujte svojho lekára.
Hlásenie vedľajších účinkov
Ak sa u vás vyskytne akýkoľvek vedľajší účinok, obráťte sa na svojho lekára alebo lekárnika. To sa týka aj akýchkoľvek vedľajších účinkov, ktoré nie sú uvedené v tejto písomnej informácii. Vedľajšie účinky môžete hlásiť aj priamo na národné centrum hlásenia uvedené v Prílohe V. Hlásením vedľajších účinkov môžete prispieť k získaniu ďalších informácií o bezpečnosti tohto lieku.
Ako uchovávať RAMIMED
Uchovávajte pri teplote do 30 ºC.
Blistre: Uchovávajte v pôvodnom obale na ochranu pred vlhkosťou.
Fľaše: Fľašu udržiavajte dôkladne uzatvorenú na ochranu pred vlhkosťou.
Uchovávajte tento liek mimo dohľadu a dosahu detí.
Nepoužívajte tento liek po dátume exspirácie, ktorý je uvedený na škatuľke po EXP. Dátum exspirácie sa vzťahuje na posledný deň v danom mesiaci.
Nelikvidujte lieky odpadovou vodou alebo domovým odpadom. Nepoužitý liek vráťte do lekárne. Tieto opatrenia pomôžu chrániť životné prostredie.
Ďalšie informácie
Čo RAMIMED obsahuje
Liečivo je ramipril 2,5 mg, 5 mg alebo 10 mg.
Ďalšie zložky sú: hydrogenuhličitan sodný, monohydrát laktózy, sodná soľ kroskarmelózy, predželatínovaný kukuričný škrob a nátriumstearylfumarát.
Tablety 2,5 mg taktiež obsahujú žltý oxid železitý (E 172).
Tablety 5 mg taktiež obsahujú žltý oxid železitý (E 172) a červený oxid železitý (E 172).
Ako vyzerá RAMIMED a obsah balenia
RAMIMED 2,5 mg
Ploché žlté tablety v tvare kapsuly, s deliacou ryhou na jednej strane a na okrajoch, s vyrazeným označením „R2“.
RAMIMED 5 mg
Ploché ružové tablety v tvare kapsuly, s deliacou ryhou na jednej strane a na okrajoch, s vyrazeným označením „R3“.
RAMIMED 10 mg
Ploché biele tablety v tvare kapsuly, s deliacou ryhou na jednej strane a na okrajoch, s vyrazeným označením „R4“.

Tablety sa môžu rozdeliť na dve rovnaké dávky.
Blistrové balenie (Al/Al/Polyamid/PVC) 10, 14, 20, 28, 30, 42, 50, 98 a 100 tabliet
Plastová PP fľaša s vysúšadlom a LDPE uzáverom: 100 a 500 tabliet
Na trh nemusia byť uvedené všetky veľkosti balenia.
Držiteľ rozhodnutia o registrácii a výrobca
MEDOCHEMIE Ltd., 1-10 Constantinoupoleos Street, 3011 Limassol, Cyprus
Liek je schválený v členských štátoch Európskeho hospodárskeho priestoru (EHP) pod nasledovnými názvami:
Bulharsko, Cyprus, Litva, Lotyšsko, Slovenská republika : Ramimed
Švédsko: Ramipril Medis tabletty
Česká republika : Medoram 
Táto písomná informácia bola naposledy aktualizovaná v 11/2018.

